Հենրիկ Հարությունյան (բանասեր)

Հենրիկ Արտավազդի Հարությունյան (), հայ լեզվաբան, բանասիրական գիտությունների դոկտոր (1989), պրոֆեսոր։

Կենսագրություն 
Հենրիկ Հարությունյանը ծնվել է 1937 թվականի նոյեմբերի 3-ին Հայաստանի Ախուրյանի շրջանի Արևիկ գյուղում, որտեղ էլ ստացել է իր միջնակարգ կրթությունը։ 1960 թվականին ավարտել է  Գյումրիի Մ.Նալբանդյանի անվան մանկավարժական ինստիտուտի պատմա-լեզվագրական ֆակուլտետը և  աշխատանքի  անցել  նույն քաղաքի Պետրոս Դուրյանի անվան միջնակարգ դպրոցում, որպես ջոկատավար, մայրենի լեզվի և գրականության ուսուցիչ։

1964 թվականին ընդունվել է ՀՀ ԳԱԱ Հրաչյա Աճառյանի անվան լեզվի ինստիտուտի ասպիրանտուրան, ժամանակակից հայոց լեզվի մասնագիտության գծով, եղել է  լեզվաբան պրոֆեսոր Գուրգեն Սևակի ասպիրանտը։ 1967 թվականին, ավարտել է  ասպիրանտուրան  և  աշխատանքի է անցել  Երևանի պետական համալսարանի բանասիրական ֆակուլտետում, որտեղ էլ անընդմեջ աշխատել է մինչև իր կյանքի վերջին օրը։

1968 թվականին  «Անդեմ նախադասությունները ժամանակակից հայերենում» թեմայով պաշտպանել է  թեկնածուական դիսերտացիա և ստացել բանասիրական գիտությունների թեկնածուի գիտական աստիճան։ 1973 թվականին  Հարությունյանին շնորհվել է  դոցենտի կոչում։

Համալսարանում դասավանդելուն զուգահեռ Հենրիկ Հարությունյանը միաժամանակ դասախոսություններ է կարդացել ուսուցիչների կատարելագործման հանրապետական ինստիտուտում,  հեռուստատեսությամբ վարել է  «Մեր լեզուն, մեր խոսքը» հաղորդաշարը։ Եղել է  Կրթության նախարարության ծրագրամեթոդական խորհրդի անդամ։

1989  թվականին  «Կառավարումը ժամանակակից հայերենում» ծավալուն մենագրությամբ նա  պաշտպանել է  դոկտորական թեզ և ստացել  բանասիրական գիտությունների դոկտորի գիտական աստիճան, իսկ մեկ տարի անց՝ պրոֆեսորի կոչում։
 
Հենրիկ Հարությունյանը եղել է բանասիրական ֆակուլտետի դեկանի տեղակալ, կուսկազմակերպության քարտուղար, Ուսանողական գիտական ընկերություն  նախագահ, համալսարանի բնագիտական ֆակուլտետների հայոց լեզվի ամբիոնի վարիչ։

Գրել է  12 մենագրություն և հինգ տասնյակից ավելի գիտական հոդված։ Նրա աշխատություններից մեկական օրինակներ գտնվում են Վաշինգտոնի կոնգրեսի գրադարանում։

Մահացել է 1992 թվականի մայիսի 7-ին։ Նրա մահից հետո ընտանիքի կողմից  հրատարակվել է  «Բայի արկածները» մենագրությունը։

:

Աշխատություններ
«Անդեմ նախադասությունները ժամանակակից հայերենում»
«Ածական անուն, դերանուն»
«Գրողի լեզվի և ոճի հարցեր»
«Լեզվի գործնական ուսուցումը և տրամաբանական մտածողության զարգացումը»
«Գեղարվեստական խոսք»
«Եթե բառերը խոսեին»
«Հետաքրքրաշարժ հայոց լեզու»
«Հայոց լեզուն հազարագանձ»
«Ուղղագրական բառգրքույկ»
«Առձեռն ուղղագրական բառգրքույկ»
«Կառավարումը ժամանակակից հայերենում»
«Հետաքրքրաշարժ հայոց լեզուն»

Ծանոթագրություններ

Արտաքին հղումներ 
ՀԱՅԱՍՏԱՆԻ ԳՐԱԴԱՐԱՆՆԵՐԻ ՀԱՄԱՀԱՎԱՔ ԳՐԱՑՈՒՑԱԿ = Union Catalog of Armenian Libraries

Բանասիրական գիտությունների թեկնածուներ
Հայ լեզվաբաններ
Բանասիրական գիտությունների դոկտորներ
Հայ պրոֆեսորներ
ԵՊՀ դասախոսներ
Հայ գիտնականներ